A Xunta clausura o obradoiro de emprego de Sarria no que se formaron 20 desempregados nos últimos nove meses - Noticias de Galicia\nA Xunta clausura o obradoiro de emprego de Sarria no que se formaron 20 desempregados nos últimos nove meses\nUn total de 20 alumnas e alumnos que participaron no obradoiro de emprego de Sarria recibiron esta mañá o seu diploma acreditativo da man do delegado territorial da Xunta en Lugo, José Manuel Balseiro. No acto de clausura tamén estivo presente o tenente de alcalde da localidade, Efrén Castro e outros concelleiros.\nA Consellería de Economía, Emprego e Industria destinou preto de 280.000 euros para desenvolver este programa mixto de formación e emprego que hoxe chega ao seu fin tras nove meses de actividade.\nA metade do alumnado recibiu formación teórica e práctica na especialidade de pavimentos, albanelaría e urbanización; e a outra metade, en promoción turística local e información ao visitante.\nEn concreto, o obradoiro permitiu desenvolver diversas iniciativas de interese social, neste caso, a rehabilitación do contorno urbano da praza da vila e o proxecto de información turística vencellado á Casa do Marqués de Sarria.\nAdemais dos 20 alumnos participantes, o obradoiro de emprego permitiu a contratación de outros catro profesionais máis entre monitores, persoal administrativo e de dirección do mesmo.\nBalseiro aproveitou a xornada de clausura para felicitar ao alumando e desexarlle que a experiencia recibida sirva como base para novas oportunidade laborais e lembrou que os participantes nos obradoiros reciben un certificado de profesionalidade que acredita os coñecementos adquiridos e os habilita profesionalmente.\nO delegado explicou tamén que Sarria foi un dos concellos beneficiarios por unha das novidades que presentou a última convocatoria de obradoiros de emprego, en concreto a ampliación da duración dos mesmos que pasou para os programas xerais de 6 a 9 meses.\nNova convocatoria con novidades\nBalseiro lembrou finalmente que a Xunta destina preto de 30 millóns de euros na convocatoria de obradoiros de emprego deste ano, un 50% máis de orzamento que na convocatoria anterior e indicou que está previsto que a nova programación se inicie no mes de setembro.\nComo principal novidade está a posta en marcha dos obradoiros de emprego duais que combinan un contrato de formación e aprendizaxe durante 9 meses e a contratación en prácticas de, como mínimo, tres meses máis nunha empresa local, co apoio da Xunta.\nO obxectivo é favorecer a empregabilidade de 2000 desempregados galegos, tendo prioridade os obradoiros vinculados o eido forestal e ao Camiño de Santiago, dous sectores de gran importancia na provincia de Lugo.\n24 de xullo de 2018 | 13:31\t• Sen comentarios


Para estar en forma, corre con Vigo - Vigo al minuto\nXa pasou o verán e a febre por poñerse a correr para adelgazar e lucir tipazo estival na praia, pero iso non quere dicir que non podamos botar unhas carreiriñas para manter a forma durante o resto do ano. O vindeiro luns 4 de outubro arranca de novo o programa ‘Corre con Vigo’, de balde e sen límite de idade co que un grupo de vigueses queda para correr en Castrelos.\nOs interesados quedarán luns, mércores e xoves de 19:30 a 21 horas para atoparse coa monitora Marina Abruñedo, licenciada en Ciencias da Actividade Física e o Deporte, adestradora e “moi coñecida no mundo do atletismo vigués”.\nA actividade comezará con exercicios de iniciación e estiramentos, co obxectivo de “preparar o organismo para correr, independentemente da súa capacidade”. As persoas participantes distribuiranse en grupos en función dos distintos niveis e, finalmente, a sesión rematará con exercicios de relaxación. Ademais, os participantes poderán ducharse nas propias instalacións do parque.\nMás de 10.000 personas se pondrán hasta arriba de callos en O Porriño


Letras Vaqueiras » Blog Archive » De Guitiriz a Gamonal\nLevantando acta da Crise »\nDe Guitiriz a Gamonal\nOes falar da movida dos veciños de Burgos contra o bulevar de Gamonal e non podes evitar acordarte de que en Guitiriz foron pioneiros. E é que os veciños desta localidade chairega foron os primeiros en mobilizarse contra algo que en tempos se chamaba ‘humanización’ e que se resume, simplemente, en peonalizar (como en Guitiriz) ou ampliar beirarrúas (como en Burgos). Hai unha diferenza esencial, que é o tamaño das dúas localidades: seica todo Guitiriz (5.603 habitantes, segundo o INE) non chega ao dez por cento da poboación de Gamonal. Tendo en conta esa escala, mesmo nos dous sitios houbo denuncias contra os veciños, nun caso, procedentes das forzas da orde; noutro, do alcalde, que nos dous sitios é do PP. E tamén nos dous casos o asunto vén de lonxe: en Gamonal quéixanse de estar esquecidos polo alcalde; en Guitiriz, a movida implica aos dous partidos principais. E nos dous sitios houbo paralización das obras, aínda que en Guitiriz ao final seguiron adiante e en Burgos… seica non.\nDescoñezo se son conscientes destas similitudes os convocantes da concentración de solidariedade con Gamonal anunciada para este venres en Lugo, paralela ás previstas no resto de España. Á vista dos precedentes, posiblemente haberá menos participantes que nas de Guitiriz e, por suposto, Burgos.\nTags: Guitiriz, mobilización, rúas\nEsta entrada se publicó el Venres, 17 de Xaneiro , 2014 a las 20:40 pm\ty está clasificada en Partido Popular, Xeral. Puedes seguir las respuestas a través de el feed RSS 2.0. Puedes dejar una respuesta, o trackback desde tu sitio.


Visitas nocturnas e maratón de cine para festexar os seus 8 anos de vida - Vigo al minuto\nO Marco está de aniversario e quere festexalo por todo o alto. Será esta fin de semana e, para que nin maiores nin nenos queden sen opcións, durante os días 12, 13 e 14 de novembro haberá actividades para todos os públicos cun horario máis que amplo: o museo estará aberto de madrugada, desde as 11 horas da mañá do sábado ata altas horas da madrugada do domingo para voltar a abrir ás 11 horas ata as 21 horas.\nEntre as actividades, ‘A noite de Virxilio Vieitez’, unha visita guiada pola filla do fotógrafo, Keta Vieitez, a partir das 00 horas do sábado para revisar unha mostra que se celebra so dous anos despois da morte do artista e coincidindo co que sería o seu octoxésimo aniversario. Entre as mostras tamén se poderá visitar a obra Pattern Panóptico de Almudena Fernández Fariña e concebida especificamente para a ocasión cunha pintura fóra do formato pechado do cadro, unha pintura que busca o diálogo co contexto, que intenta ser cómplice da especificidade do lugar. A autora dará unha charla o sábado ás 12 horas sobre a obra.\nSe estas actividades non están feitas a túa medida, quizáis prefiras participar en ‘A miña foto favorita’, na que o público terá que elexir unha das fotografías da exposición de Virxilio Vieitez e falar dela á vista do público durante un máximo de 15 minutos. O tema da charla (sábado e domingo de 17 a 21 horas) poderá estar relacionado con calquera aspecto da imaxe, desde unha lembranza ata un obxecto presente na foto. Haberá que inscribirse ata o venres 12 de novembro na taquilla do Marco, por teléfono ou vía e-mail.\nO venres ás 20 horas chega ‘Érase una vez un surco’, do SinsalAudio, unha sesión musical con proxeccións sobre a historia do rexistro sonoro feita por Julio Gómez e Luis Campos. Vintecatro horas despois, o sábado ás 20 horas, relacionada coa Semana da Ciencia 2010, levaráse a cabo ‘Graffiti dixital‘ na fachada do Marco que consistirá na realización de graffiti con lapis óptico sobre a fachada principal, nunha acción aberta á participación do público que queira experimentar con esta nova tecnoloxía. Outra proposta interactiva na que o espazo non é o que parece será ‘Warning! This bag is not a toy’ [Atención! Esta bolsa non é un xoguete], que chegará o sábado ás 23:30 horas.\nTamén o sábado, dende as 23 ata as 04 horas da madrugada, o Marco restaurante&café soará a psicodelia e rock agresivo de Unicornibot e o rock alternativo de Cró!. Xa para todas as familias haberá obradoiros tanto o sábado como o domingo (de 12 a 14 e de 17 a 20 horas) cunha adaptación da mostra de Vieitez. A Maratón ArtFutura 2010 chega con ‘We live in public’ cun intenso programa venres, sábado e domingo e, se o prefires, podes visitar o Marco na compaña de monitores de sala.\nQueda algo por ofrecerche?\nA actualidade social encherá o Tesoira 2010


Vaia día que levamos. Mentres estaba avisando no foro da morte do meu amigo Pedro "Picaña", o tolo maxistral do que xa falei hai algún tempo no blog, chegábame a noticia do pasamento de Gerardo García Pardo, fundador do Clube de Montaña de Ferrol e tamén veciño do barrio.\nAmbos deixarán fonda pegada en todos nós. Do primeiro, de Pedro, botarei de menos as súas sempre frescas noticias sobre o Racing de Ferrol e a súa conversa surrealista pero fiel. Non estou triste, creo que chegoulle a auténtica felicidade, a que non tivo a sorte de atopar neste puto mundo.\nDe Gerardo coñecín a súa figura paseando polo barrio xunto ao seu can, máis non o tratei moito persoalmente. Sabía del porque é desa xeración que fixo o mundo, ese que estamos disfrutando todos nós coa idea de que apareceu da nada, como os fungos e os cogumelos. Máis non é así, fixeron falta precursores como Gerardo que con iniciativas innovadoras permitiron multiplicar unha oferta de actividades deportivas de ocio que en tempos non pasaba do fútbol e as pedradas a campo aberto.\nPolos dous vai hoxe este blog, e polas súas familias.\nXa vos anticipo que acabo recibir novas do máis alá que me din que a festa vai en aumento. Hai un momento acercouse Robertito "El Rubio" a Pedro para pedirlle disculpas pola súa mala cabeza e fixeron as paces. Agora están botando unhas cantadas todos xuntos mentres Merceditas baila como nunca antes fixera.


1 Dende o 1 de xullo de 2009, outras cinco linguas están oficialmente recoñecidas como idiomas minoritarios: o finlandés, o meänkieli, o romaní, o saami e o yiddish.\nA tradicional industria e enxeñaría son aínda unha das principais fontes de invencións suecas, pero a electrónica, farmacéutica e outras industrias de alta tecnoloxía comezan a gañar terreo. O Tetra pack foi inventado polo sueco Erik Wallenberg. Håkan Lans inventou o Automatic Identification System, unha ferramenta usada por buques e avións civís a nivel mundial. Losec, un medicamento para as úlceras, foi a medicina máis vendida na década de 1990 e foi desenvolvida por AstraZeneca, unha compañía anglo-sueca. Gran parte das industrias suecas multinacionais tiveron as súas orixes no enxeño de múltiples inventores suecos. Suecia tiña un total de 33.523 patentes até o ano 2007, de acordo á Oficina de Patentes e Marcas Rexistradas dos Estados Unidos, con só dez países superando este número.\nSuecia é o terceiro exportador de música máis grande no mundo, con máis de 800 millóns de dólares de ingresos en 2007, excedido só polos Estados Unidos e o Reino Unido.ABBA foi un dos primeiros grupos musicais de Suecia que se fixo famoso ao redor do mundo, que aínda se atopan entre os artistas máis exitosos, con preto de 370 millóns de discos vendidos. Con ABBA, a música de Suecia entra a unha nova era, na cal o pop sueco gañou importancia internacional. Outras bandas que se fixeron mundialmente famosas son Roxette, Irene, Loveninjas, Mando Diao, The Hives ou The Cardigans. Por outra banda, Suecia gañou en catro ocasións o Festival da Canción de Eurovisión con ABBA, os Herreys, Carola Häggkvist e Charlotte Perrelli.\nCoa implantación do sistema educativo e a liberdade que deu a secularización, o século XVII viu o desenvolvemento de múltiples escritores suecos. Exemplo disto son Georg Stiernhielm (século XVII), quen foi o primeiro en escribir poesía clásica en sueco; Johan Henric Kellgren (século XVIII), o primeiro en escribir unha prosa fluída en sueco; Carl Michael Bellman (finais do século XVIII), o primeiro escritor de de baladas de burlesque; e August Strindberg (finais do século XIX), un escritor a socio-realista dramaturgo que alcanzou a fama mundial. O século XX continuou dando notables autores como Selma Lagerlöf, (Premio Nobel de Literatura 1909), Verner von Heidenstam (Premio Nobel de Literatura 1916) e Pär Lagerkvist (Premio Nobel de Literatura 1951). Entre outros autores destacados anteriores o século XX cómpre sinalar a Carl Jonas Love Almqvist, Per Daniel Amadeus Atterbom, Carl Michael Bellman ou Lina Sandell.\n↑ "EBConcise-Gustav-I-Vasa Enciclopedia Britannica Online". Arquivado dende o orixinal o 21 de xuño de 2006. Consultado o 15 de decembro de 2009.\n↑ 12,012,112,2 Globalization and Taxation, Sven Steinmo\nTraído desde "https://gl.wikipedia.org/w/index.php?title=Suecia&oldid=5256382"\nA última edición desta páxina foi o 18 de setembro de 2019 ás 16:00.


SOS Courel precisa da túa axuda para emprender accións xudiciais en defensa do Courel - Verdegaia\nSOS Courel precisa da túa axuda para emprender accións xudiciais en defensa do Courel\nOut 4, 2007 | Biodiversidade, Denuncias e alegacións | 0 |\nA asociación Ecolóxico-Cultural SOS Courel, coa axuda de todas e todos, tentou por todos os medios de parar a desfeita total do Courel. Como nin o Parlamento nin a Xunta escoitaron, agora só nos queda acudir a Xustiza.\nE farémolo xa, antes do 10 deste outubro, recorrendo ante o Tribunal Superior de Xustiza de Galicia, a autorización do Consello da Xunta, de 21 de xuño de 2007, para a canteira, “La Campa-Santa Eufemia”, no medio da Cunca do Lor, no miolo dun xa masacrado Courel, un dos espazos de maior valor cultural e ambiental da Europa.\nInmediatamente, a primeiros de novembro, teremos que recorrer tamén a licencia de actividade desta mesma canteira.\nLogo, si se lle concedera, teremos que recorrer a licencia de apertura. E seguramente polo camiño surxirán máis contenciosos aos que facerlle fronte.\nComo o custo de todos estes procedementos, desgraciadamente é sempre proporcional a “magnitude da desfeita”, non temos máis remedio que pedir e aceptar donativos. Por iso para todas e todos aqueles que estean interesados na defensa ambiental e cultural do Courel poñemos a súa disposición o noso nº de conta en “La Caixa”\n0 2 0 0 1 8 1 1 0 9\nSe o pesadelo rematara antes do previsto, todo o remanente económico desta campaña, utilizariámolo para a adquisición e restauración de algún anaco de souto abandonado, de calquera outro terreo ou de algunha construcción tradicional en ruínas no Courel, para uso e disfrute de todas e todos.\nA Asociación Ecolóxico-Cultural SOS Courel, con NIF G273624 74, con enderezo postal en “Santa Eufemia, nº32, Folgoso do Courel. 27327 Lugo” non ten ánimo de lucro, e tal e como consta nos seus estatutos debe promover todas aquela medidas que leven a acadar a “Posta en valor, recuperación e conservación do Patrimonio Natural e Cultural do Courel”.\nPara calquera dúbida, aclaración ou queixa, utilizar o noso enderezo electrónico soscourel@mundo-r.com, o noso enderezo postal indicado arriba ou o telefono 607 22 58 87.\nGracias por axudar\nAo noso entender, o Consello da Xunta de Galicia, en xuño de 2007, errou ao aplicar mal a Lei, e autorizar unha canteira no medio da Cunca do Lor, no miolo dun xa masacrado Courel.\nA lei mandaba: ” O Consello da Xunta valorará a compatibilidade ou non da explotación cos valores naturais, ambientais e paisaxísticos existentes”. Pois ben, a explotación funcionaba xa, a pesar de unha orde de peche, precisamente por non ser compatible con eses valores.\nAo mesmo tempo esta autorización, é o precedente ambiental necesario para a autorización de alomenos outras 54 explotacións mineiras neste territorio, e tamén para a declaración do concello de Folgoso do Courel como “Concello Mineiro” tal e como se prevé na futura “Lei de promoción da minaría de Galicia”.\nÉ certo o dos postos de traballo, pero no Courel xa hai demasiadas canteiras cunhas condicións ambientais insostibles, recoñecidas polas propias empresas, cando pediron axuda as Administracións para solucionar o problema ambiental no 2001.\nNo Courel hai posibilidade dabondo de crear moito máis dos cen postos de traballo, da canteira que se cuestiona, e son necesarios e urxentes para a restauración e conservación cultural e ambiental de todo o Courel.\nA Xunta pode se quere, crear estes postos de traballo xa, sen traumas nin chantaxes para os traballadores; e os fondos poden saír do mesmo sitio que saíron os do “Gaiás” ou os dos, de momento, 4.000 sobresoldos de 15.000 euros anuais, para pasados e futuros altos cargos; e non imos valorar de momento estes dous últimos “esforzos económicos”.\nAos traballadores da pedra de Galicia, as Administracións débenlle, según algúns sindicatos e nós estamos de acordo, un plan cun “esforzo económico Estatal”, para equiparar a idade de xubilación aos outros ramos da Minaría. De levarse a cabo permitiría a xubilación de moitos traballadores cunhas retribucións máis xustas que as actuais e recolocar todos os traballadores especialistas desta canteira nas outras.\nAs inversións na conservación do patrimonio cultural e ambiental, son as máis rendibles economicamente, para o presente e para o futuro.\nAnteriorDía das aves: Roteiro pola Serra da Groba\nSeguinteIncumpriuse en Galicia a lexislación sobre calidade do aire en cidades e contornos industriais\nA Consellería de Medio Ambiente autorizou a pesca dunha especie en perigo de extinción\n1 Xullo, 2008\nVerdegaia demanda que Galicia sexa declarada zona libre de transxénicos


Proceso de Participación Pública no Catálogo das Paisaxes de Galicia | TOPOGRAFIARURAL\nEsta iniciativa xorde da profunda convicción de que nin os maiores expertos en paisaxe coñecen tan ben o territorio e todas as paisaxes galegas como as persoas que os habitan. Resulta fundamental contar coa poboación nos procesos de toma de decisións sobre a nosa paisaxe e o noso territorio desde as primeiras etapas. Ésta é unha boa oportunidade para te implicar coa Paisaxe Galega desde esta fase de elaboración do Catálogo das Paisaxes de Galicia.\n12 sesións de traballo. Unha por Grande Área Paisaxística. Polo xeral terán lugar os sábados pola mañá (consultar excepcións) a partirse das 1030h. Despois dunha breve contextualización traballarase na identificación das preferencias paisaxísticas individuáis até ás 11:30h que se fará unha pausa-café. Retomará a sesión trabajando con valores paisaxísticos e finalmente identificaranse áreas degradadas, rematando sempre a tempo para volver comer á casa. O traballo realizado nestes talleres pasará a formar parte dos contidos do Catálogo das Paisaxes de Galicia.\nMáis información: http://somospaisaxe.org/blog-sp/\n14 septiembre, 2015 en MEDIO AMBIENTE, NOTICIAS. Etiquetas:Instituto de Estudos do Territorio, Somos Paisaxe\n← La Comunidad de Montes de Louredo (Pontevedra) solicita a la Xunta que anule su deuda\nInteresantísimo artículo de opinión: Urbanismo y austeridad →


Todo listo en Chantada para celebrar a XXXII Feira do Viño – EnComún\nA primeira cita enolóxica do sur lucense terá lugar do 7 ó 9 de marzo\nA Feira do Viño de Chantada inicia o calendario de celebracións enolóxicas da Ribeira Sacra. Arquivo EC.\nA tradicional cita co viño de Chantada chega este ano á súa trixésimo segunda edición. A Feira do Viño de Chantada celebrarase entre o 7 e o 9 de marzo, con tres días onde a música e o viño serán os grandes protagonistas. Na tarde do venres 7 de marzo iniciaranse os eventos festivos, coa apertura, ás 20 horas, dos stands das adegas participantes. A partir da medianoite, haberá música a cargo do Grupo Yucatán.\nMÚSICA TRADICIONAL, VERBENA E ACTUACIÓN DA BANDA DE MÚSICA DE CHANTADA O SÁBADO 8 DE MARZO\nAs celebracións comezarán ás 11 da mañá con pasarrúas dos gaiteiros da Escola de Música Tradicional de Chantada, acompañados do Grupo de Zanfoñas da Tradescola de Lugo. Os actos matutinos rematarán na cita inesquicible coa Banda de Música de Chantada, a partir das 13 horas. A música volta á tarde, coa actuación, dende as 17 horas, dos Estoupacaldeiros de Rábade, a charanga Garrafón.com e o Grupo de Zanfoñas da Tradescola de Lugo. Pola tardiña, e dende as 21 horas, haberá verbena a cargo de Royal Orquestra e Orquestra Saudade 73.\nCATA OFICIAL E PREGÓN DA FEIRA DURANTE O DOMINGO 9 DE MARZO\nA xornada dominical abrirase ás 10 horas cos pasarrúas dos gaiteiros Os Barrios, para continuar, ás 11 horas, coa música da charanga NBA. A esa mesma hora dará comezo a Cata Oficial da XXXII Feira do Viño de Chantada. Xa ás doce e media, actuará a Banda de Gaitas do Concello de Chantada, que servirá de entrada para a lectura do pregón da Feira do Viño, a cargo este ano de Xulio López Valcárcel. A tarde estará amenizada polas actuacións da charanga NBA dende as 16 horas. A música porá o peche á XXXII Feira do Viño de Chantada co sesión amenizada polas orquestras Trébol e Compostela.\nFEIRA DE OPORTUNIDADES E MOSTRA DE PRODUTOS DA COMARCA\nNa mesma fin de semana da Feira do Viño, e como xa é tradición, celebrarase durante o sábado e o domingo a VI Feira de Oportunidades e V Mostra de Produtos da Comarca de Chantada, organizadas pola Asociación de Empresarios de Chantada e CCA Ribeira Sacra.\nO SÁBADO DÍA 8, POXA DO GANDO FRISÓN EN CHANTADA\nO gran atractivo que supón a Feira do Viño para os visitantes convirte á capital da comarca chantadina no núcleo das actividades comerciais máis importantes, como a Poxa de Gando Frisón, que se celebrará o sábado día 8 ás 12.•


0-3: A EFF Rosalía Infantil comeza a segunda fase gañando -E.F.F. Rosalia\nHome>>Infantil Liga Galega>>0-3: A EFF Rosalía Infantil comeza a segunda fase gañando\n11 Maio, 2021\tInfantil Liga Galega 66 Visualizaciones\nUn gol lexano de Sara Bonjoch e outro tanto de Ester e Nerea manteñen ao equipo líder do Grupo 3º.\nConvocatoria da EFF Rosalía Infantil en Vilagarcía.\nA Escuela de Fútbol Femenina Rosalía venceu ao Atlético Arousana na súa visita ao Campo de fútbol de Berdón e sumou o seu 1ª vitoria na segunda fase da Liga Galega Infantil. As de Vanesa Abadín, en ausencia de Alba Rodríguez, encarrilaron o encontro grazas a un precioso remate desde o bordo do área de Sara Bonjoch, que puxo o 0-1 no 2′. Pouco minutos logo da reanudación, Ester e Nerea sentenciaron co 0-2 e 0-3. Deste xeito, as azuis continúan na primeira posición e logran a primeira vitoria nun mes de maio no que disputarán tres partidos.\nA visita ao equipo pontevedrés comezou do mellor xeito con Sara Bonjoch protagonizando a primeira ocasión de perigo, cun disparo afastado desde o bordo do área que superaba a Uxía. O tempraneiro gol relaxou en exceso as azuis que si ben tiveron o dominio do balón, fallaban moitos pases e tiñan demasiadas imprecisións no seu xogo.\nO combinativo xogo das xogadoras de Vane Abadín mellorou ca entrada no verde de Nair que se mostrou moi activa entre liñas dende a súa entrada realizando un moi bo partido. Con todo na primeira parte as azuis non foron capaces de ampliar o marcador.\nAs doce representantes do Atlético Arounsana o pasado sábado.\nMelloría na segunda metade\nTralo tempo de lecer e tras as indicacións das adestradoras, o xogo combinativo do Rosalía mellorou e fruto de esas mellores combinacións e de que nas bandas tanto Candela Bouzas como Ester tiveron máis tranquilidade co balón nos pes e propiciou que o resultado se ampliara ata o definitivo 3-0 con goles de Ester, que foi celebrado tarde pola afección visitante xa que a rede tiña un burato e tardou o árbitro en concedelo, e o gol que pechou o marcador da Ribadaviense Nerea tras facerse forte na posición de nove dentro da área.\nA semana que ven as nosas infantiles terán xornada de descanso e o Victoria CF de Coruña recibirá a visita do Atlético Arousana nas instalacións da Torre.\nAnterior 8-0: A EFF Rosalía non perdoa\nSiguiente O Promesas cede o primeiro partido da tempada


Balea Cultural | Está preparada a banda deseñada para o streaming? - El Salto - Galiza\nEn maio de 2016 aparecía ComiXology Unlimited, impulsada pola plataforma de distribución dixital homónima subsidiaria de Amazon dende 2014. Tratábase dun servizo de streaming de cómics, coma un Netflix da banda deseñada. Non foi o primeiro servizo do estilo, pois Marvel levaba tempo cun proxecto propio dende moito atrás, mais si foi o primeiro no que se abriron certas polémicas.\nComixology Unlimited trouxo consigo unha oportunidade fantástica para novos lectores —ao menos para aqueles de Estados Unidos— de banda deseñada, pois por seis dólares ao mes estes poderían acceder a unha grande cantidade de cómics das máis sonadas editoriais norteamericanas como Dark Horse, Image Comics, BOOM!, Oni Press ou incluso Marvel, aínda tendo o seu servizo propio. Dende xaneiro, ademais, están dispoñibles tamén parte do catálogo de DC e o seu selo Vertigo (Watchmen, Sandman ou V de Vendetta).\nA principios de 2019, tamén chegou Manga Plus, unha aplicación para móvil coa que SHUEISHA —editorial detrás das revistas xaponesas de manga como a Cookie (Clover, Nana) ou a Weekly Shonen Jump (One Piece, Naruto)—, busca dar un golpe forte sobre á mesa e tentar así acabar coa piratería que sofren as súas publicacións. O servizo ofrece mangas de onte e de hoxe publicados nas súas revistas en inglés (e axiña tamén en español) cun lanzamento case simultáneo entre a publicación xaponesa e a que estará na aplicación traducida.\nSe ben nos Estados Unidos parece haber unha segunda onda de aceptación nos cómics, pois non son poucos os récords de vendas que no último século foron vencidos: só en agosto de 2016 vendéronse 10.260.000 obras de banda deseñada. O outro xigante do medio, Xapón, non parece correr a mesma sorte: de 2007 a 2017, só a Weekly Shonen Jump —quen ten na súa revista seis dos dez mangas máis vendidos do 2017—, pasou de vender 144 millóns de exemplares en papel a 92, o que supuxo unha perda de, aproximadamente, 85 millóns de euros. Os estudos máis recentes indican que en 2018, e por décimo cuarto ano consecutivo, os beneficios en papel volveron descender.\nNos Estados Unidos superáronse no último século moitos dos récords de vendas de banda deseñada\nO mundo dos cómics está a cambiar. Levamos anos vendo como se están a mover as pezas do xadrez para revitalizar o medio ante a mudanza inminente ao dixital. De feito, os estudos da All Japan Magazine indicaron crecementos de beneficios no mundo do manga aínda coas continuadas perdas de lectores en papel, pois as novas xeracións de lectores parecen estar máis apegados á lectura dixital. De 2016 a 2017, o mercado electrónico de manga en Xapón medrou un 17,2 %. De 2017 a 2018, o crecemento das vendas foi dun 11,9 %, é dicir, duns 247,9 mil millóns de yens (1,975 millóns de euros). Con todo, o valor das vendas dixitais representan tan só un 16 por cento do total.\nPortada de Dr Gray Man (Katsura Hoshino)\nObviamente, o cambio de papel a dixital supón mudanzas no xeito no que as empresas buscan lucrarse da súa actividade, pero cómpre sinalizar, ver e criticar como este cambio se traduce para os autores tras ditas obras. Máis tendo en conta como funcionan as producións de bandas deseñadas aquí —que se pode resumir en que é máis sinxelo caer na precariedade que no triunfo—, nos Estados Unidos —contando coa competencia entre Marvel e DC, e vendo como difiren os métodos de emprego promovidos por estas co resto de editoriais coas que compiten—, e no Xapón —onde tres editoriais se reparten a meirande parte do pastel—.\nNon debería ser un segredo a día de hoxe que o traballo cultural tende á precariedade. As redes sociais están repletas de posibles novos autores e diversos medios culturais que amosan como moitos se achegan a eles cunha promesa de difusión e visibilidade, coma se alguén puidese vivir diso. Aparte do absurdo, cales son os números de aqueles que conseguen ver un soldo baixo as súas publicacións?\nA maioría dos artistas traballaba entre 40 e 60 horas á semana e e 40 %, ademais, non tomaba un só día libre\nEn 2015 Jim Zub, guionista para series de Marvel como os Vingadores, e creador de varias obras de banda deseñada orixinais como Skullkickers ou Wayward, tentou no seu blogue persoal botar luz sobre o asunto: a equipa creativa detrás da súa serie Wayward, xa cunha pequena carreira detrás formada, gañaban un 25 % do prezo de venda do seu cómic. Cantidade que depende sempre do número de copias vendidas. Por exemplo, de vender 3000 copias a un prezo de 3 dólares, a equipa artística vería destes cartos uns 2.250 euros ao mes, que deberían ser divididos entre guionista, debuxante, colorista e grafista.\nEn 2015, SKTCHD facía unha enquisa a 186 artistas traballadores na súa maioría para o mercado estadounidense. A maioría deles traballaba entre 40 e 60 horas á semana. O 40 % dos entrevistados, ademais, non tomaba un só día libre. Se o debuxante ten que pasar ao redor de 8 horas por páxina, cun estándar de 20 páxinas por número, os datos correspondentes ao soldo gañado serían irrisorios. E iso nunha editorial de éxito! Os datos estabilízanse para aqueles que traballan para Marvel ou DC, mais para analizar os datos dos dous grandes do medio temos que ter en conta que teñen detrás dous grandes respaldos como son Disney e Warner Bros respectivamente.\nUn mangaka traballa polo usual para unha publicación semanal, co cal as 8 horas para 20 páxinas ao mes dun estadounidense convértense en, para 20 páxinas semanais, nunha loucura de horas de traballo\nO traballo tras un manga invita máis ao caos e á desesperanza. O normal é que dende unha perspectiva occidental, de feito, nos dea pavor pensar niso: un mangaka (como son chamados os autores) traballa polo usual para unha publicación semanal, co cal as 8 horas para 20 páxinas ao mes dun autor estadounidense convértense en, para 20 páxinas semanais, nunha auténtica loucura de horas de traballo. Das ganancias mensuais, ademais, téñenselle que restar os gastos en material e estudo, de telo —algo común en todos os autores, independentemente de onde traballen—. O normal é que precisen un ou varios asistentes para ter o seu traballo a tempo, aos cales teñen que pagar eles mesmos.\nNon é ningunha sorpresa, pois, que moitos autores de manga rematen tendo graves problemas de saúde: Eiichiro Oda, creador de One Piece, leva vinte e dous anos durmindo aproximadamente tres horas diarias. Tivo a sorte de que os beneficios provocados pola súa serie sexan tales que a Shonen Jump lle concedera, aproximadamente, unha semana de descanso ao mes. Yoshihiro Togashi (Hunter x Hunter, Yu Yu Hakusho) leva anos de pausa en pausa, afectado pola presión. Unha das CLAMP (Cardcaptor Sakura, Chobits) tivo que deixalo por unha fractura lumbar tras tantas horas sentada traballando. Katsura Hoshino, a gran talento tras D. Gray-Man, leva anos parando o seu traballo debido a diversos problemas, sendo o último ter os seus dous pulsos destruídos.\nCaderno de Tormentas. David Rubín\nTendo en conta todo isto, podería un artista vivir das ganancias que o seu traballo dera somente tendo en conta as plataformas dixitais? A resposta é negativa. Dentro de dous meses, a plataforma Comixology Unlimited cumprirá dous anos, e soamente podemos asegurar que uns artistas van ter garantidas as súas ganancias dixitais: aqueles que forman parte do novo proxecto do portal, Comixology Originals, banda deseñada feita concretamente para a plataforma. Neste caso, respectarán os dereitos de autor do seu equipo creativo e cobrarán adiantos por facer ditos cómics. Xunto a eles, podemos enumerar aos artistas de Marvel e DC, cuxo pago por páxina suponse fixo e, como non, máis alto que o promedio do gremio.\nO resto xa é outro cantar. Na saída do servizo de Comixology Unlimited, a maioría de artistas nin sequera foran debidamente informados polas editoriais e distribuidoras de que as súas obras ían formar parte do proxecto. O día do anuncio, Twitter estalou en comentarios relacionados con iso de artistas da talla de Warren Ellis (Fell), Ed Brubaker (Velvet, The Fade Out) ou Jamie McKelvie (The Wicked + The Divine, Phonogram), que se vían con poucos indicios de ver ganancias polo seu traballo. As queixas quedaron aí, nalgo anecdótico, pois os seus cómics tampouco foran todos expostos na plataforma, senón os primeiros volumes coa finalidade de incitar a ir máis alá ao lector e que, no futuro, comprase as súas obras.\nA maioría de artistas nin sequera foran debidamente informados polas editoriais e distribuidoras de que as súas obras ían formar parte do proxecto Comixology Unlimited\nCon todo, debemos preguntarnos se é o momento de que a banda deseñada dea o paso ás plataformas de streaming. O galego David Rubín, cunha carreira consolidada tanto no Estado Español como nos Estados Unidos, vendeu co primeiro número de Rumble –a súa última serie– 10.000 copias físicas. “Os meus beneficios a través das plataformas dixitais son nimios”, declarou Rubín. E hai que ter en conta que estamos a falar dun dos 25 cómics máis vendidos dos Estados Unidos —fora do producido por Marvel e DC— no mes no que saíu.\nPor outra banda, tamén debemos atender a algo preocupante, e é que se o servizo de streaming remata sendo a maneira de lectura de cómics máis utilizada cuns datos así, a competencia e a liberdade na creación de historias, no caso de querer facer unha vida na banda deseñada, será cada vez máis limitada. Se só dúas ou tres plataformas son capaces de pagar aos seus creadores no ritmo dixitalizado e as tres contan co respaldo de grandes multinacionais, moitas das obras que a día de hoxe amamos aqueles que lemos banda deseñada xamais existirán, pois estas pasarán un filtro moito maior co actual. Ademais, atenderán a uns intereses moito máis claros e concisos dos que hai agora.\nNon se pode dicir, nin moito menos, que o futuro non estea nas plataformas de streaming. Os triunfos de Netflix e Spotify non son casuais, e a idea dun servizo similar para os cómics resulta atractivo dende un primeiro momento. Incluso máis se, como no caso de Manga Plus, é gratuíto. Con todo, debemos atender ás condicións nas que vivimos, e cómpre darlle máis dunha volta á difusión deste arte de maneira dixitalizada para que os autores obteñan de verdade beneficios co seu traballo. A escravitude non debería ser unha opción.


Maria Victoria Moreno “Victoria da Luz” | Xardin desordenado\nMaria Victoria Moreno “Victoria da Luz”\nPosted on 01/03/2019 by Santiago Ferragud\nEmpezamos esta crónica en Valencia de Alcántara, porque enteráronse alí de que Xardín Desordenado confeccionara un proxecto sobre María Victoria Moreno e, o pasado Xuño, invitáronnos a presetalo na súa vila que reinvidicaba, con todo dereito, o nacemento e a infancia de María Victoria. Recibíronnos na sinagoga do seu fermoso barrio xudeo e cantamos para eles as cancións contidas no noso CD “Victoira da luz”, nun concerto inesquecibel para Xardín Desordenado.\nNaquela terra, a luz é moi diferente á nosa: máis intensa, máis protagonista, e baixo esa luz transcorreu a infancia de Maía Victoria, condicionando sen dúbida o seu carácter.\nEla estudou logo en Salamanca, onde coñeceu a José Luis LLácer, un compañeiro ao que se brindou a axudar cos apuntes, xa que era invidente. Compartían, ademáis da paixón pola literatura e polo ensino, a oposición á ditadura. Namoraron, casaron, e José Luis foi destinado ao colexio da ONCE en Pontevedra…\nE así foi como, a principios dos anos 60, chegou a Galiza aquela moza de 24 anos, que utilizaba chapeaus extravagantes e gorras revolucinarias, conducía o seu coche, fumaba incesantemente, lía en calquera lugar e circunstancia, e tiña a cabeza chea de paxaros porque xa lle gustaba inventar historias. Era, en certo modo e para aquel tempo, unha muller inquietante; de feito ela definiuse sempre coma unha “snob insurrecta”\nDa nosa viaxe a Valencia de Alcántara regresamos inmensamente agradecidos pola acollida e coa convicción que estabamos a tratar cunha autora “mestiza”. Unha muller que resultou seducida pola sonoridade e as penumbras da nosa lingua, ata o punto de que escribiu toda a súa obra en galego…pero que non se desprendeu nunca da luz de Extremadura.\nAsí, por exemplo, este poema sobre o “amor ausente”, escribiuno con versos doentes pero luminosos.\nA principios dos anos sesenta, en Galiza a nosa língua estaba excluída dos ámbitos académicos e dos ámbitos literarios, os dous espazos onde María Victoria pretendía desenrrolar o seu porvir.\nAsí que, o seu achegamenteo a nosa língua, non se debeu a “adaptación ao medio” senon a motivos solidarios.\nNos exames de bacharelato do seu instituto, MVM presencia as burlas que sofren os nenos das aldea, que estudan en pequenas escolas rurais e que acoden a examinarse á cidade; unhas burlas debidas ao feito de que, na súa fala, se lles escapasen expresións en galego, a lingua das súas familias.\nEla púxose en seguida de parte deses rapaces, e pronto namora do o seu vocabulario, máis tade da súa literatura, e convértese en profesora daquela lingua perseguida, atrevemento que pagou coa retirada do seu pasaporte.\nDese faceta coma profesora de galego, deixounos este poema: “Díptico Gramatical” que é unha lección na que pretende correxir, na primeira parte, o abuso dos xerundios e, na segunda parte, a utilización forzada dos infinitivos.\n“Duns folios que foron brancos”\nMaría Victoria sentiu auténtica paixón polo ensino. Dixo, por exemplo: “O meu corazón florece nas aulas”. De feito as súas dúas obras máis notables “Anagnórise” e “Leonardo e os fontaneiros”, teñen protagonistas xuvenís,\nO poema “Duns folios que foron brancos” dedicouno precisamente, aos adolescentes: “Para tódolos rapaces e rapazas que descubriron a complicidade dun folio en branco. Para aqueles que a descubrirán. Para Pedro”\nA xente de Xardín Desordenado resultounos un poema moi sesenteiro, con influencias daqueles movementos que pretendían que mediante a música, o amor, as froles, e a clarividencia que proporcionaban determinadas drogas, conseguirían cambiar o mundo. Aquel movemento resultaría arrasado por sucesos coma a guerra de Vietnam ou coma a primavera de Praga, pero deixounos algúns himnos moi fermosos, como “Blowin in the wind” ou “Gracias a la vida” de Violeta Parra, unha autora que a María Vitoria encantáballe, e que posiblemente inspiroulle este poema.\nEn ocasións, as poetas, contradin nas súas propias vidas, as teorías que propoñen nos seus poemas. No poema “Único amor” María Victoria ven dicir que o primeiro amor é o único amor. E, con todo, no momento máis escuro da súa vida (viúva e enferma de cancro) recibe unha carta dende A Habana, remitida por un tal Pedro Ferriol, felicitándolle por “Leonardo e os fontaneiros”. Establécese unha relación epistolar entre eles, unha relación entre escritores, xa que tamén Pedro é escritor. E nace a curiosidade, o interese mutuo; ela viaxa a Cuba, namoran e casan apresuradamente para que el poida abandonar a illa e viaxar con ela a Galiza. Desde entón, xa só separaríaos a morte.\nNo noso concerto na Fundación Sales de Vigo, tivemos o pracer de contar coa intervención de Pedro Ferriol (e tamén do poeta Antonio García Teijeiro, gran amigo de María Victoria) que emocionáronnos a todos cos relatos sobre aquela muller interesante e conmovedora.\nNo seu libro “Camiñantes” María Victoria Moreno actúa coma unha deses retratistas de rúa, que nos debuxan nun papel, por unhas cantas moedas, mentres nós tomamos un café, sentados nunha terraza.\nApenas cuns trazos, descrebe a unha serie de personaxes e con ese mosaico compón unha estampa da sociedade do seu tempo. Xardín Desordenado elixíu dous, concretamente dúas mulleres. Unha delas, unha mendiga de Pontevedra que confúndese por momentos cunha princesa; unha desas mendigas que, cando cruza a mirada coa nosa, fainos sentir que nós somos os auténticos indixentes.\nA outra é percebeira, unha daquelas heroínas que conseguiron que as costas de Galiza sobrevivisen ao desastre do Prestige.\n“Escribo non Mencer”\nQue nós teñamos coñecemento, María Victoria viviu dous amores, e casou nas dúas ocasións. O poema “Escrito no Mencer” está escrito na noite previa a esa ceremonia e descrebe ese momento de ilusión por reunir aos seres queridos e comprometerse no amor ante eles. O poema plasma toda a ledicia desas horas de véspera. A verdade é que coa súa lectura apetece casar de novo…\n“Nana para Begoña”\nMaría Victoria cumpriu outra das súas vocacións, ser nai, mediante a adopción de dous irmáns Begoña e Carlos. Así que, no momento de maior actividade intelectual, tiña a cargo dous raparigos, o seu marido invidente, e á súa nai. Aproveitaba para escribir no coche, que era un lugar cómplice para ela, e na cociña da casa, no silencio das noites, fumando sen descanso.\nMoitas das súas enerxías e do seu talento envorcouno na literatura infantil con dous obxetivos que deixou escritos: “provocar nos nenos o amor polas palabras, e conducilos cara o compañeirismo, a xenerosidade, a sensibilidade”.\nAceptou tamén o compromiso de Editorial Galaxia, presidida entón por Carlos Casares, de dirixir unha colección de contos infantís (“Textos para ler en voz alta”) en complicidade con Antonio García Teijeiro.\nMaría Victoria escribiu este poema para a súa filla, “Nana para Begoña” pero, rompendo a súa traxectoria de escritora en língua galega, fíxoo en castelán, recordando seguramente as nanas que lle cantaran na súa infancia, en Valencia de Alcántara.\n“Tren de Pesares”\nNo poema “Tren de Pesares” María Victoria utiliza como símbolo de despedida unha daquelas estacións de ferrocarril dos anos sesenta, un lugar que descrebe sórdido, escuro, chumbo e frío.\nPero ela enfrontouse á despedida definitiva, sen pactos có medo… opoñendo, coma ao longo da toda súa vida, a luz ás sombras.\nNin sequera na hora de derrota, deixou de crer na literatura. Entre quimioterapias e diagnósticos pesimistas, escribiu o seu último libro, e para o título deixou un oco, aínda, para a luz “Diario dá luz e dás sombras”\n“ Gustariame dicir que deiso un ronsel de amor, un bo exemplo e un libro que descubra algo a quen ou lea” repetir a lectura e logo dicir…” escribíu a modo de epitafio.\nE aquela snob insurrecta, nun último acto de reivindicación da vida e da literatura, o mesmo día que os médicos lle confirmaron que os tratamentos fracasaran e quedaba coma un bote á deriva, acudiu á presentación no Ateneo de Pontevedra do seu último libro.\nThis entry was posted in blog, nos@s poetas and tagged Maria Victoria Moreno, Victoria da Luz, XardinDesordenado by Santiago Ferragud. Bookmark the permalink.


IES de Brión (Brión, A Coruña) » O CÁNCER DE FÍGADO TEN OS DÍAS CONTADOS!!!\n« Antibióticos modernos!\nEstanos saíndo un corno no cranio! »\nO CÁNCER DE FÍGADO TEN OS DÍAS CONTADOS!!!\nOs enfermos de cáncer de fígado benefícianse dende hai uns meses dunha nova técnica gracias á cal poden salvar as súas vidas.No fígado hai numerosos vasos sanguíneos que dificultan as operación. Cando o tumor está pegado a un deses vasos o sangue non circula ben, o cal é incompatible coa vida. As probas de diagnóstico por imaxe non deixan facerse una idea aos médicos do que se poden encontrar nas intervencións.\nIsto acaba de solucionarse cunha nova técnica que permite reconstruír o fígado en tres dimensións. Fáiselle un TAC e unha resonancia ao paciente e a partir de aí cunha impresora 3D imprímese un fígado de resina idéntico ó do enfermo que os médicos poden meter no quirófano no momento da intervención. Así a operación é máis rápida e eficaz e tamén menos molesta para o paciente xa que pode realizarse por laparoscopia.\nEsta noticia chamou moito a miña atención xa que o ano pasado perdín ao meu avó por un tumor deste tipo. Para el este descubrimento chegou tarde pero para outras persoas que padecen esta terrible enfermidade pode significar seguir vivindo. Oxalá esta nova técnica teña moito éxito e poida ser útil tamén noutros tipos de tumores.\nHoxe en día todos temos algún familiar, amigo ou coñecido que está loitando contra o cáncer. Non vos parece marabilloso que se descubran novas técnicas coma esta que signifiquen unha esperanza tanto para o enfermo coma para os seus seres queridos?\nTags: 3D, cancer, figado, resina\n2 Respostas a “O CÁNCER DE FÍGADO TEN OS DÍAS CONTADOS!!!”\nSábado 15 de Xuño do 2019 ás 8:55 am\nDesde logo, estou de acordo contigo Hugo, paréceme un gran avance para a ciencia xa que moitas persoas sofren cáncer. Ademais, alégrame saber isto xa que grazas a tecnoloxía estamos avanzando moito na ciencia. Espero que se sigan creando novos métodos para avanzar contra estas enfermidades!\nLuns 2 de Setembro do 2019 ás 3:47 pm\nSen dúbida esta é unha boa noticia, ademais de esperanzadora para as persoas que sofren esta doenza ou outras que se poidan curar cun tratamento similar.\nCada vez son máis as enfermidades que se benefician das novas tecnoloxías, especialmente da impresión 3D, que como conta Hugo na noticia ten numerosas vantaxes para o paciente, máis rapidez á hora da operación, menos invasión e unha recuperación máis veloz e sinxela, son algunhas delas.\nPolo que este é un novo exemplo de que ciencia e tecnoloxía van da man, pois ambas se benefician mutuamente, e o avance dunha favorece o da outra, polo que se debe seguir apostando pola investigación nos dous campos.


O Concello da Coruña activou onte o procedemento para devolver as entradas dos concertos da Orquestra Sinfónica de Galicia afectados polas novas restricións en Galicia os días 29 de xaneiro e 5 de febreiro de 2021. A partir de hoxe, as persoas compradoras dos tíckets irán recibindo na tarxeta bancaria coa que realizaron a compra a devolución do importe das correspondentes localidades. Os gastos de xestión aboados tamén serán devoltos. Ambos os concertos afectados realizaranse sen público e retransmitiranse a través da canle de YouTube da OSG. O concerto desta noite emitirase nos vindeiros días e hoxe, a partir das 20.00 h, o público poderá desfrutar en liña do concerto El Mesías de Haendel con Carlos Mena e o Coro da OSG.\nDesde a Concellería de Cultura sinalan que no caso das compras en liña a través de Infotactile e dos pagos no despacho de entradas con tarxeta, devolverase automaticamente o importe das localidades, gastos de xestión incluídos. Canto ás localidades adquiridas no despacho de entradas en efectivo, explican que as persoas que as adquiriron na praza de Ourense en efectivo deberán dirixirse ao devandito despacho de entradas para solicitaren que se lles devolva o seu importe.\nO prazo máximo establecido para solicitar as devolucións comeza hoxe e remata o 1 de marzo de 2021. Mentres se manteñan vixentes as restricións actuais, o horario de atención ao público na praza de Ourense será de luns a xoves de 10.00 a 14.00 h e de 15.00 a 18.00 h, os venres abrirá de 10.00 a 15.00 h.


Instala a cociña de gas natural e goza das súas vantaxes | Nedgia | Quiero gas natural\nHome \_ Fogar \_ Instalación de cociña de gas natural\nInstala a cociña de gas natural e a comida saberá mellor\nRespectuosa co medio e coida o aire que respiras\nInstala cociña de gas natural e a comida saberá mellor\nAuga quente instantánea\nDucha sen interrupcións\nNon terás que estar pendente de comprar nin de cargar bombonas nin de cando se acaben. Ademais, gañarás espazo na túa cociña porque o gas natural non require de sitio de almacenaxe.\nO gas natural tamén supera á electricidade como enerxía na cociña: a comida sabe mellor, actúa de forma máis rápida e como consome menos, o prezo da factura acaba por ser menor.\nInstalar o gas natural é máis doado do que pensas. Contámoscho no seguinte vídeo\nComo é cociñar con gas natural?\nSegue os consellos de cociña e enerxía de José Luis Peña.\nNon o dubides e visita o seu blog!\nGas natural na túa cociña\nCon gas natural na túa cociña poderás realizar unha mellor cocción dos alimentos grazas á súa chama regulable que permite controlar instantaneamente a cocción.\nProporciona unha gran potencia de calor e os alimentos conservarán todo o seu sabor e valor nutritivo.\nAdemais, como a subministración continua, non volverás quedar cun guiso a medias nin terás que repoñer o combustible.\nOutros usos do gas natural, auga quente e calefacción\nO gas natural proporciona un alto nivel de confort no fogar e, en particular, no seu uso para a obtención de auga quente sanitaria. A auga quente obtense de forma instantánea e sen límite sempre que o necesites e nunca se remata en metade dunha ducha.\nTerás subministración continua sen limitacións e auga quente de xeito instantáneo.\nCoa instalación de auga a gas natural no teu fogar poderás esquecerte de comprar e cargar as bombonas de butano, e ademais aforrarás no consumo ao ser unha enerxía máis económica. Todo son vantaxes!\nAdemais, instalar o gas natural no teu fogar é máis doado do que pensas. Se tes dúbidas sobre se chega ou non o gas natural ao teu fogar, utiliza o noso mapa e sinala onde está o teu predio para comprobar se dispós de subministración de gas.


Casa Castiñeira • Galicia Turismo Rural\nO establecemento dispón de nove habitacións dobres con baño, un comedor, sala de lectura e sala de estar con cheminea onde descansar e pasar o rato con diferentes xogos de mesa. Pódese alugar por habitacións ou como casa completa.\nNo exterior atópase unha terraza dende a que se pode apreciar a gran finca con xardín, unha piscina exterior, unha zona de barbacioa e un hórreo típico galego.\nAlgunhas das actividades que se poden realizar na zona son sendeirismo, escalada, rutas en bicicleta ou en barco, kaiak, surf, aluguer de quads ou tiro con arco, entre outras.\nContacta con Casa Castiñeira


América Latina en 2015 | Instituto Galego de Análise e Documentación Internacional (IGADI)\nIGADI 31 de Decembro de 2014 Mansilla Blanco\nNeste sentido, a rexión ocupará a atención en tres citas electorais claves: as lexislativas en México (xullo) e Venezuela (setembro), e as presidenciais na Arxentina (outubro). Neste sentido, o foco de atención primordial estará enfocado na preocupante crise económica venezolana, motorizada por unha crónica polarización sociopolítica que en 2014 retomou a confrontación violenta. Este escenario cobrará maior intensidade de cara á cita electoral lexislativa en principio pautada para setembro próximo, calibrando un duro reto para o “postchavismo”.\nUn caso relativamente similar ao venezolano é Arxentina, igualmente sumida na crise financeira (riscos de default e “fondos voitres”), e cuxos comicios presidenciais previstos para outubro definirán con case total probabilidade a apertura dunha etapa “postkirchnerista”. Independentemente das candidaturas presentadas, o final da presidencia de Cristina Fernández de Kirchner e a posibilidade de triunfo de opcións críticas dentro do peronismo (Sergio Massa) así como da oposición (Mauricio Macri) dan a entender a potenciación de novas variables, e de delimitación da hexemonía “kirchnerista” establecida desde 2003.\nPor último, as lexislativas mexicanas de xullo supoñen un reto político para o presidente Enrique Peña Nieto e o gobernante PRI, tomando en conta o aumento da contestación cidadá provocada polas secuelas da desaparición dos 43 estudantes na localidade de Iguala (estado de Guerrero). Este factor intensifica o malestar cidadá sobre o clima de impunidade, represión e corrupción existentes, toda vez contrasta coas expectativas de Peña Nieto de focalizar a atención nun programa de reformas políticas (con principal acento no sector enerxético) e na necesidade de asegurar unha eventual hexemonía política para o PRI de cara ás presidenciais de 2018.\nCon todo, as crises non serán as únicas noticias. América Latina estará pendente dos avances da histórica reconciliación entre EUA e Cuba anunciada a mediados de decembro. O VII Cumio das Américas a celebrarse en abril en Panamá ben podería definir esa esperada reinserción hemisférica cubana, así como un primeiro achegamento directo entre os gobernos de Barack Obama e Raúl Castro. Á espera de observar o avance do intercambio diplomático entre Washington e A Habana corren as incertezas sobre o definitivo remate do embargo vixente desde 1962, tomando en conta o control do Partido Republicano do Congreso e do Senado nas recentes eleccións lexislativas de novembro pasado, así como das expectativas presidenciais 2016, que poden abrir unha nova etapa para o lobby e a diáspora cubana.\nColombia igualmente será noticia en 2015 polos avances dos acordos de paz que desde 2012 se levan negociando en Cuba entre o goberno de Juan Manuel Santos e a guerrilla das FARC. Neste sentido, 2014 deu avances significativos en materia de acordos e reconciliación, a pesar do recente impasse en materia de secuestros, inmediatamente superados polo anuncio da guerrilla colombiana de suspender indefinidamente a loita armada. Resta observar os avances en canto á finalización do conflito armado, das amnistías en curso e da reparación de danos ás vítimas, asícomo da eventual legalización política das FARC e a posibilidades de que estes acordos se amplíen cara a guerrilla do ELN.\nA celebración a comezos de xaneiro en Beijing o I Cumio China-CELAC fortalecerá a perspectiva hemisférica de observar a China como un socio estratéxico cada vez mais decisivo. A xira do presidente chinés Xi Jinping a mediados de xullo pasado por Brasil, Arxentina, Venezuela e Cuba, así como a relación bilateral a través dos diversos cumios BRICS e da APEC, definen as bases desa relación estratéxica, que pode cobrar en 2015 unha maior amplitude cara outros organismos rexionais (MERCOSUR, UNASUR, ALBA, Alianza do Pacífico). Neste sentido, e con China como epicentro, os países latinoamericanos apostan decididamente pola adopción de mecanismos de cooperación con Asia-Pacífico.\nEsta perspectiva pode igualmente polarizar a arquitectura de integración hemisférica. O pragmatismo chinés permite acelerar mecanismos de cooperación con organismos aparentemente disímiles como a Alianza do Pacífico (México, Perú, Colombia e Chile) e a CELAC (que non contempla a EUA nin Canadá). O 2015 abordará contactos de cooperación entre a CELAC, MERCOSUR e a Alianza do Pacífico, certificando a preponderancia estratéxica de Asia-Pacífico como futuro foco do poder global. Outros mecanismos como a ALBA poden verse polarizados pola crise venezolana e a nova realidade adoptada pola reconciliación entre Cuba e EUA, que visiblemente alterará a relación estratéxica que desde 2000 manteñen A Habana e Caracas.\nEn xaneiro de 2015, Dilma Rousseff iniciará o seu segundo período presidencial, trala axustada vitoria en segunda rolda en outubro pasado. Brasil comeza a experimentar certos síntomas de recesión económica que poden complicar un panorama político onde o gobernante PT deberá definir unha eventual sucesión “post-Dilma” de cara aos comicios presidenciais 2018.\nNeste sentido, os equilibrios políticos serán un dilema constante para Rousseff e o PT á hora de manter as bases da súa ortodoxia macroeconómica, de afrontar o impacto dos escándalos de corrupción (PETROBRAS), da elevación do gasto público en materia social e de infraestruturas (Xogos Olímpicos de Río de Xaneiro 2016) e da polarización da esquerda brasileira observada nos derradeiros comicios, un aspecto que repercute no fortalecemento dun novo electorado de carácter centrista, con forte mobilización cidadá e moito máis crítico, tal e como se observou coas protestas de 2013 e 2014.\nEn perspectiva global, o ciclo electoral latinoamericano iniciado en 2014 e o acontecer rexional definen un novo equilibrio político. A preponderancia de novas expresións de esquerda e progresistas observadas desde 1999 seguen vixentes (Brasil, Uruguai, Bolivia, Venezuela, Ecuador, Arxentina, Nicaragua, O Salvador, etc) contextualizada pola asunción dunha sociedade civil con maior capacidade de mobilización cidadá (Brasil, México, Chile) e do rexurdir de expresións reaccionarias que pode alterar a preponderancia política e electoral das esquerdas. Nesta dinámica, América Latina afirma unha singularidade política de carácter alternativo, potenciado por unha visión de cooperación multilateral orientado a inserirse nun sistema global cada vez mais multipolar.


#DígochoEu, Premio Mil Primaveras da Coordinadora de Traballadores/as de Normalización da Lingua | Noticias de Galicia | CRTVG\nPublicado o 24/03/2021 17:10\n#DígochoEu, o proxecto da CRTVG arredor da lingua, é o gañador do Premio Mil Primaveras da Coordinadora de Traballadores/as de Normalización da Lingua (CTNL) na categoría de Mellor Comunicación e Impacto.\nEstes premios teñen a finalidade de valorar, recoñecer e difundir accións e proxectos que fomenten a lingua e a procura do incremento do seu uso e prestixio, así como recoñecer e proxectar o traballo ben feito no ámbito da normalización lingüística, dar visibilidade a proxectos positivos e seleccionar boas prácticas que poden servir como modelos.\nNo caos do #DígochoEu, o xurado asegura que "é o fenómeno mediático do ano 2020". Foi escollido como o proxecto coa mellor comunicación e impacto social. Destaca "a súa frescura e influencia no conxunto da cidadanía". Ao mesmo tempo, sinala "a boa imaxe desta iniciativa, a súa efectividade e utilidade práctica e que resulta motivadora para as persoas destinatarias" e "a constancia do proxecto (coa publicación dun vídeo diario), a adaptación á actualidade e os diversos formatos e canles, que permiten chegar a un maior público e conectar facilmente coa infancia e a mocidade".\nPromovido pola CTNL coa colaboración da Deputación Provincial de Pontevedra e da Secretaría Xeral de Política Lingüística, o certame tamén premiou Enreguéifate e Regueifesta, como mellor proxecto estabilizado; Galeguiza-T, como mellor proxecto novo; Plan de desconfinamento progresivo da lingua galega, como programa máis innovador; Projeto Educativo Semente, como mellor proxecto destinado á infancia; e Galegoempresas, como mellor proxecto dun ámbito sectorial. O galego, a miña lingua recibiu ademais unha mención especial por ser un modelo de calidade extrapolable a outras entidades.\n#DígochoEu fixo un ano de vida o 1 de xaneiro e neste 2021 segue a bater marcas de seguimento nas redes sociais, sumando máis de 12 millóns de visualizacións na rede social TikTok, en que é seguido maioritariamente, desde a súa estrea en outono, por mozos e mozas e estudantes de galego de centros de ensino de toda Galicia. O proxecto achégase xa aos 100.000 seguidores nesta rede social na que a xornalista Esther Estévez convida a falar mellor en galego nun breve vídeo, editando un capítulo diario cunha palabra incorrecta, de uso común, e ofrecendo sinónimos e consellos para darlle unha reviravolta a esas expresións.\n#DígochoEu naceu dentro da web dos servizos informativos e hoxe pode verse na web crtvg.gal, en g24.gal, así como nas contas de Instagram (@g24noticias), Twitter (@g24noticias), Facebook (g24noticias), Youtube (youtube.com/tvg) e TikTok (tiktok.com/@digochoeu) e no Telexornal da TVG. Está dirixido polo xornalista Carlos F. Amado e presentado por Esther Estévez, coa revisión do servizo de asesoramento lingüístico da CRTVG da man de Rocío Pérez.\nAdemais do seu éxito de impacto e audiencia, #DígochoEu recolleu tamén en febreiro o recoñecemento do Premio Paraugas de Comunicación e Marketing na categoría de Mellor Execución de Idea. E nestas últimas semanas foi parte activa do proxecto ‘21 días co galego e +’, coa participación de dez centros de ensino galegos, que puideron coñecer máis de cerca como se crea, cada día, este proxecto da CRTVG, que naceu para espallar o uso correcto do galego e achegarse moi especialmente ao público máis novo dos medios públicos.


O programa 'ReVive Santiago' presenta nunha web os proxectos da EDUSI - Nós Televisión\nO programa ‘ReVive Santiago’ presenta nunha web os proxectos da EDUSI\nAs actuacións financiadas con fondos europeos suporán un investimento total de 12'5 millóns de euros\nO Concello muda a imaxe do plan de fondos europeos EDUSI. A web revivesantiago.gal permitirá consultar toda a información vencellada ao programa que, dende agora, será coñecido como ‘ReVive Santiago’. Na web facilítase a documentación referida a cada un dos proxectos financiados con estas achegas, que se sustentan sobre tres eixos: accesibilidade, inclusión e patrimonio.\n‘ReVive Santiago’ ten tres liñas de actuación: accesibilidade, inclusión e patrimonio\nA contía total deste investimento rolda os 12’5 millóns de euros, que serán destinados a plans de actuación tan ambiciosos como as obras de Castrón Douro e Batalla de Clavijo, os accesos á Intermodal dende a rúa de Clara Campoamor ou diversos obradoiros de emprego para a construción de sendas peonís.\nO novo proxecto ‘ReVive’ será presentado este mércores no Auditorio de Galicia, nun acto que comezará ás 20.00 horas e contará coa presenza de representantes veciñais e membros do tecido asociativo da cidade.\nArtigo anteriorO PNV lamenta os ataques de Rajoy ás linguas cooficiais\nSeguinte artigoO 25 de abril no cinema


A Xunta presenta o ciclo de conferencias sobre a actriz que promove no Museo de BBAA | culturagalega\nA Xunta presenta o ciclo de conferencias sobre a actriz que promove no Museo de BBAA\nAs bibliotecas municipais da Coruña acollerán ata o mes de novembro a mostra itinerante 'Eu son de aquí', que resume a vida e obra da actriz de orixe coruñés María Casares, así como outra vintena de actividades que teñen como obxectivo difundir o coñecemento sobre a artista por todos os barrios. O pasado venres inaugurouse esta exposición no Fórum Metropolitano da cidade herculina e contou coa presenza da alcaldesa Inés Rey. Trátase do primeiro dos actos que organiza o Concello dentro do Ano Internacional María Casares, que procura reivindicar a súa figura e as súas orixes no centenario do seu nacemento. Unha páxina web do concello permitirá consultar todo o relativo ao 2022 Ano Internacional de María Casares. Ademais diso, pola parte da Xunta de Galicia o secretario xeral de Cultura, Anxo M. Lorenzo, presentou o ciclo de conferencias 'María Casares. Do exilio ao escenario', a primeira das propostas da programación especial que o goberno autonómico, en colaboración con distintas entidades nacionais e internacionais, impulsa este ano para conmemorar o centenario da artista.\nA exposición inaugurada no Fórum Metropolitano dá conta da traxectoria vital e artística da actriz coruñesa. Apoiada en textos de Sara R. Espiñeira e Alba Guerra, o seu contido xira arredor dos eixes fundamentais da súa carreira: o teatro, a súa condición de muller independente, A Coruña na súa época, a cultura francesa, o existencialismo, a República e o exilio. 'Eu son de aquí' conta con materiais complementarios como unha serie de podcasts nos que se recitan textos de María Casares ou un vídeo no que se amosa A Coruña na época na que se criou a actriz, elaborado pola Biblioteca de Estudos Locais baixo o título 'María Casares na Coruña'. Ademais, a mostra tamén busca a participación activa dos e das usuarias das bibliotecas municipais, que poderán intervir en coloquios e charlas divulgativas. Haberá tamén espazo para o teatro, coa representación 'Querida Vitola' do Club de Teatro Lido da biblioteca da Sagrada Familia, inspirada na correspondencia entre María e Santiago Casares e baseadas no epistolario 'Cartas no exilio', de María Lopo, doutora en Literatura Francesa, ensaísta e tradutora que é tamén a comisaria por parte do concello deste Ano Internacional.\nO Ano Internacional Maria Casares do concello da Coruña xorde coa intención de identificar á actriz coa súa Coruña natal, mais tamén co obxectivo de recuperar a memoria do exilio coruñés, situar A Coruña en Francia a través da súa figura, visibilizala como a muller independente que foi e amosar a cultura como un ben común Na liña desta celebración a rede de bibliotecas municipais adquirirá moito protagonismo na programación do ano. As bibliotecas amosarán aos usuarios todo o material bibliográfico e documental do seu catálogo relacionado coa artista, que poderán levar en préstamo se queren coñecer máis en profundidade a figura de María Casares. Ademais, os clubs de lectura da rede sumaranse tamén a todas estas propostas, coa lectura ao longo deste ano dalgúns títulos como: 'Residente Privilexiada', 'O tempo das mareas' ou 'Memoria de cidades sen luz', de Inma López Silva, premio Blanco Amor e que acudirá en calidade de relatora a unha das charlas programadas. Entre os actos que se celebrarán destaca, xa neste mes de febreiro a presentación dunha biografía en banda deseñada que será obxecto da exposición "En tres actos, María Casares", na casa Museo casares Quiroga; en marzo inaugurarase a nova museografía dos materiais sobre a actriz tamén alí e terán lugar as conferencias dramatizadas "Voces para un centenario". En maio e ata xullo o Quiosco Afonso acollerá a mostra "María Casares, actriz océano. Itinerario vital dunha exiliada", á que hai que engadir unha ruta urbana, visitas teatralizadas no Teatro Colón, un documental ou un encontro internacional. En próximas datas anunciaranse novos actos a desenvolver durante este 2022.\nA primeira proposta por parte da Xunta de Galicia para a efeméride do centenario da artista galega terá forma de ciclo de conferencias. 'María Casares. Do exilio ao escenario' desenvolverase desde o 9 de febreiro ata o 22 de novembro no Museo de Belas Artes da Coruña, con entrada de balde ata completar aforamento. O secretario xeral de Cultura, Anxo M. Lorenzo, presentouno afirmando que permitirá achegar ao gran público moitas das claves do traballo da autora. Contarase con personalidades relevantes do mundo das artes e da cultura que coñeceron desde a proximidade o traballo da artista. As primeiras conferencias serán o mércores 9 de febreiro. Correrán a cargo da actriz e codirectora da Maison Maria Casares de París Johanna Silberstein coa conferencia 'Nacer española e morrer francesa. Os dominios da Vergne na historia de María Casares', e o arquitecto Felipe Peña, que recibiu o encargo da rehabilitación da casa familiar dos Casares Quiroga na Coruña, coa conferencia 'Panaderas doce'.\nO 16 de marzo será a quenda da Anne Plantagenet, autora dunha quincena de libros, novelas, contos, relatos, biografías e unha trintena de traducións do español. O seu último libro, 'L Unique, Maria Casarès', está dedicado á actriz galega e baseado na súa correspondencia amorosa con Albert Camus. Ese día tamén impartirá un relatorio o director teatral Lluís Pascual, un dos fundadores do Teatre Lliure de Barcelona que estivo a cargo da súa dirección durante os anos 1998-2000 e 2011-2018.\nEn abril, o día 27, contarase coa participación da actriz Tina Sáinz que comezou e desenvolveu boa parte da súa carreira profesional no teatro e foi grande amiga de María Casares, coa que interpretou 'El adefesio' de Alberti en Madrid no ano 1976. Ese mesmo día tamén se ofrecerá a conferencia de José Luís Méndez Romeu, que fora concelleiro de Educación e Cultura na Coruña, secretario de Estado de Cooperación Territorial e conselleiro de Presidencia, Administracións Públicas e Xustiza da Xunta. O 11 de maio as conferencias serán impartidas por Josep María Flotats e Jorge Lavelli. Josep María Flotats é actor e director. Entre 1963 e 1983 residiu en París, onde desenvolveu un intenso labor teatral e ingresou en 1981 na Comédie Française, da que é Societaire desde 1982. Pola súa banda, Jorge Lavelli é director de teatro e de ópera. En 1964 dirixiu por primeira vez a María Casares en 'Divinas palabras' de Valle-Inclán en Bos Aires e partir daquela converteríase no director fetiche da actriz.\nAs conferencias continuarán en outubro. En concreto, o día 19 será a quenda da comisaria da programación do concello María Lopo. Como especialista na figura de María Casares leva publicado unha decena de artigos nos que se ocupa da súa vida e da súa obra. Ese mesmo día tamén se contará con Pedro Soler, que se iniciou na arte flamenca da man dos andaluces exiliados da súa cidade natal. Ao longo da súa carreira acompañou a María Casares, Carmen Albéniz, Enrique Morente, Miguel Vargas, Carmen Linares e Atahualpa Yupanqui, entre outros. O ciclo rematará o 22 de novembro coas conferencias do dramaturgo Borja Ortiz de Gondra e María Delgado.\nComo expresou o representante da Consellería de Cultura, este ciclo de conferencias é de especial interese porque permitirá reflexionar desde o punto de vista académico e tamén persoal na fonda traxectoria de María Casares. Neste sentido, referiuse ás achegas que ofrecerán os relatores en moitos casos amigos e compañeiros da artista cos seus testemuños e experiencias. Esta iniciativa supón o arranque dunha programación extensa e diversificada coa que a Xunta quere "divulgar o legado, promover a reflexión e incentivar a creatividade dos artistas a través dunha figura como María Casares, que deixou unha fonda pegada na nosa cultura", engadiu.\n2022 ANO INTERNACIONAL MARÍA CASARES - CONCELLO DA CORUÑA EXPOSICIÓN 'EU SON DE AQUÍ' (PDF)


O oito principais enerxías renovables | Consumer\nO oito principais enerxías renovables\nO desenvolvemento tecnolóxico das renovables é cada vez maior e ofrece moitas variedades de enerxía limpa e inesgotable\nAs renovables producen unha enerxía limpa e inesgotable e son a alternativa lóxica e ecolóxica aos combustibles fósiles e contaminantes que dominan na actualidade o panorama enerxético, segundo os seus defensores. O seu potencial é enorme e algúns expertos consideran que a unión e o desenvolvemento de todas as súas variedades podería cubrir dabondo as necesidades enerxéticas de toda a humanidade. Este artigo sinala e explica o oito principais enerxías renovables: biocombustibles, biomasa, eólica, xeotérmica, hidráulica, solar e undimotriz e mareomotriz.\nOs biocombustibles utilizan materiais tan diversos como cereais ou aceites refugados para facer un combustible alternativo aos derivados do petróleo. A fermentación de diversas plantas para convertelas en alcol utilizable como gasolina denomínase bioetanol, mentres que os baseados no aceite son os biodiésel. Os biocombustibles foron criticados porque non serían tan ecolóxicos como sinalan os seus defensores. Por iso, trabállase nunha segunda xeración que mellora os procesos tecnolóxicos, baséase en residuos ou en materias primas non alimenticias e cultivados en terreos non agrícolas ou marxinais.\nAs renovables son a alternativa lóxica e ecolóxica aos combustibles fósiles\nA biomasa é o conxunto dos residuos orgánicos que xera a sociedade, desde os da bolsa de lixo do consumidor ata os residuos agrícolas, gandeiros ou forestais, segundo Manuel García, impulsor de Probiomasa, a organización que pretende aproveitar en España a biomasa como enerxía renovable. Os cidadáns poden utilizala para climatizar as súas vivendas e pódense abastecer da electricidade creada en instalacións específicas. A biomasa resolve o problema do tratamento dos residuos desaproveitados do campo e o monte; reduce o risco de incendios forestais; ofrece outras posibilidades, como o seu uso como fertilizante na agricultura; xera gran cantidade de emprego en zonas rurais; e combate o cambio climático.\nA tecnoloxía eólica é unha das renovables máis consolidadas e a de máis potencial de desenvolvemento para os próximos anos. Os grandes aeroxeradores volvéronse parte da paisaxe de moitas rexións españolas, aínda que tamén supuxeron un impacto ambiental para as aves nalgúns casos. Os seus impulsores traballan en mellores e innovadores deseños, como turbinas dunha e dúas pas, de eixo vertical, voadoras, flotantes, minis ou híbridos.\nA enerxía xeotérmica prodúcese a partir da calor do interior da Terra. A xeotermia superficial vai do cero ata uns 300 metros e a partir de aí denomínase xeotermia profunda. A xeotérmica pódese aproveitar en grandes instalacións, capaces de producir varios megawatts (MW), ou en calefaccións de distrito, unha especie de calefacción central dun edificio pero para toda unha cidade. Os cidadáns tamén poden instalar sistemas domésticos xeotérmicos de calefacción e auga quente.\nAs grandes presas producen o 20% da electricidade mundial e o 7% da enerxía total. A enerxía hidroeléctrica reduce un 13% a emisión de axentes contaminantes á atmosfera, aínda que tamén é criticada polo seu impacto ambiental e social, como a desaparición de bosques, de hábitats de rica fauna e da biodiversidade acuática ou desprazamento de pobos e os seus habitantes. As centrais minihidráulicas utilizan a forza dos caudais dos ríos para producir enerxía e, do mesmo xeito que a súa “irmá maior”, presenta importantes vantaxes e inconvenientes.\nA enerxía do sol aprovéitase de moitas formas. Os paneis fotovoltaicos dos tellados son os máis coñecidos, pero a evolución tecnolóxica ha logrado catro xeracións e diversas variedades: paneis de baixo custo, flexibles, aplicables como unha pintura sobre calquera superficie, paneis solares en órbita ao redor da Terra ou follas artificiais que imitan a fotosíntesis das plantas. A enerxía solar térmica aprovéitase en instalacións domésticas e grandes centrais para producir electricidade e calor. Grazas a ela obtense calefacción, quéntase a auga en vivendas, piscinas, cócense alimentos ou se secan produtos. O poder calorífico do sol tamén se utiliza mediante a “Concentración de Enerxía Solar” (CSP), uns espellos que seguen ao sol e concentran a súa calor nun punto, tanto en grandes instalacións como a pequena escala (micro-CSP). A súa variante, a fotovoltaica de concentración (CPV), concentra os raios nuns paneis de alta eficiencia.\n7 e 8. Undimotriz e mareomotriz\nA tecnoloxía undimotriz aproveita a enerxía do movemento das ondas. Diversos prototipos próbanse en países como Portugal, Noruega ou España. Pola súa banda, a forza das mareas tamén se postula como outra enerxía renovable máis, a mareomotriz, aínda que do mesmo xeito que a undimotriz necesita un desenvolvemento maior para ser competitiva.


Unha crise máis, onde traballar?\n07:50 do 10 de decembro de 2020\nLembro que ao comezar os meus estudos universitarios tamén daba comezo a última gran crise económica. Ao saír da carreira continuaban os seus efectos. Naquel tempo pasamos de falar das persoas “mileuristas” como exemplo de precariedade no traballo a pensar que ter un soldo de mil euros é unha sorte case inalcanzábel. E por se fora pouco agora temos a crise da Covid-19. Non saímos dunha para meternos noutra.\nDin que somos unha xeración que non quere ter fillos, que prefire vivir sen ataduras en pisos de alugueiro que nos permitan trasladarnos cando se nos antolle. Pero é difícil sinalar o que un quere cando non pode ter o que necesita. Un mira empresas como Navantia, no seu momento a punta de lanza que traía riqueza á súa comarca, Alcoa na mariña, ou mesmo a central térmica das Pontes... e un ve aí a realidade da miña xeración. Rapaces a protestar e pelexar con uñas e dentes por manter o último reduto de industria do noso pobo e con el a un soldo que lles permita subsistir. Porque non é necesario afondar moito na cuestión para encontrar exemplos similares doutras empresas de maior ou menor tamaño que están a desaparecer. Algunhas por non poderen competir neste mercado monopolizado polas multinacionais, outras na procura de lugares que lles permitan maximizar os seus beneficios. E mentres aquí non queda nada.\nNavantia di que está a “reestruturar” e “buscar solucións” á súa situación mentres os sindicatos advirten da realidade que enmascaran estas palabra “están poñendo fecha de caducidade á empresa”. Os traballadores de Alcoa ven como os gobernos abandonan a súa causa e sentencia a morte as súas esperanzas. Con menos barullo, a central térmica das Pontes tiña xa fecha de caducidade, este decembro, pero parece que a amplía uns meses máis até marzo do ano que vén... un pequeno respiro para a cidadanía que vive ao redor da súa produción, mais un respiro que pouco dura.\nFóra do sector privado as cousas tampouco axudan. É certo que nos últimos meses foron creadas novas prazas para a ensinanza e a medicina que reavivan un pouco o sector público, pero estas non compensan nin por asomo aquelas que desapareceron durante o período de recortes que se produciu durante a crise. E mentres o talento escapa das nosas fronteiras. Rapazas e rapaces que estudaron nas nosas universidades teñen que buscarse a vida no estranxeiro mentres nos dicimos adeus ao seu futuro e ao investimento que se realizou para con eles. Algo que resulta desesperante e vergoñento ao pensar que unha galega ou un galego poida descubrir a cura da Covid-19 e se lle atribúa o mérito a outro país que o recolleu na súa procura dunha vida digna.\nCon todo, un non pode facer outra cousa que preguntarse: a onde imos ir todos os da miña xeración? Porque o que temos claro é que aquí pouco ou nada nos vai quedar e as nosas esperanzas comezan a esgotarse... do turismo non podemos vivir para sempre.\ncrise traballo xeración mileuristas Víctor Fernández


Fundada en 1845 como unha das tres “Queen’s Colleges”, foi rebautizada como University College Cork –National University of Ireland, Cork (Coláiste na hollscoile Corcaigh)- a partir da lei de Universidades irlandesas de 1997. Actualmente ofrece 120 cursos de grao e outros programas de estudo profesional a máis de 18.000 estudantes, a través de sete facultades e 27 departamentos.\nO Departamento de Xeografía da UCC ten por obxecto xerar investigación pura e aplicada de calidade internacional, que teña un impacto real en cuestións de interese público e en debates actualmente abertos dentro e alén do seu propio ámbito disciplinar. Hai un compromiso no Departamento no sentido de que sexa a investigación a que dea sentido ás súas actividades, o que, de maneira particular, se plasma na introdución directa da actividade investigadora nos programas formativos dos estudantes e posgraduados.\nEntre outros temas, a investigación desenvolvida polo Departamento de Xeografía da UCC enfocouse cara a cuestións como o cambio rural, a identidade cultural e o desenvolvemento rexional. Desenvolvéronse estudos e traballos de investigación de maneira conxunta, cooperando con profesores de Galicia, Portugal e outros territorios ibéricos atlánticos. Máis en concreto, os Departamentos de Xeografía da USC (Galicia) e a UCC (Cork) cooperaron na investigación das sociedades agrarias baseadas no modelo de pequena explotacións familiar agraria na Europa Atlántica (a chamada agricultura minifundista). A este respecto, os traballos desenvolvidos polo profesor Patrick O’Flanagan con respecto á economía rural e á organización do territorio en Galicia conteñen unha importante e útil perspectiva de análise comparativa.


Redacción | Xoves, 18 de Maio de 2017, 19:07\nA valedora do Pobo, Milagros Otero Parga, abriu unha investigación de oficio sobre as recentes retencións rexistradas en puntos da autoestrada AP-9 que afectaron o acceso a O Milladoiro e á conexión Pontevedra-Vigo.\nA alta comisionada parlamentaria, segundo informa a través dun comunicado de prensa, está interesada en coñecer os mecanismos de compensación para os usuarios afectados nas mesmas e, "sobre todo, as medidas de prevención que activará a concesionaria para evitar os graves atascos que nos últimos anos afectan a Galicia de maneira habitual sobre todo no período estival".\nMilagres Otero dirixiu un oficio a Autoestradas do Atlántico (Audasa), concesionaria da AP-9, no que lle pide colaboración para que informe do que cualifica como "dous grandes incidentes" rexistrados nos últimos días.\nUno deles explica que estivo motivado por "a deficiente sinalización da saída cara a O Milladoiro", nas proximidades de Santiago, o que provocou que moitos condutores se desviasen ata Padrón, abonando a correspondente peaxe.\nNo mes de abril tamén constan atascos importantes na conexión por autoestrada entre Pontevedra e Vigo, indica. En ambos os casos as persoas afectadas víronse prexudicadas pola perda "importante" de tempo e por ter que pagar, a pesar destas circunstancias, a correspondente peaxe.\nAdemais, a valedora pide datos á concesionaria acerca de como espera evitar os atascos que nos últimos veráns veñen repetindo nesta arteria xa que "en moitas ocasións as retencións nas peaxes danse no verán porque as cabinas non son capaces de absorber o tráfico".\nNestas ocasións, sinala a actuación de oficio, "non sempre se toman medidas para evitar os atascos e cando as colas son desproporcionadas, a autoestrada non abre as barreiras como unha consecuencia lóxica da súa responsabilidade na imposibilidade de manter un servizo adecuado ou propio dunha estrada de pago".\nAcerca dos incidentes rexistrados neste pasado mes, a defensoría pide información concreta a Audasa sobre as instrucións dadas aos traballadores das peaxes, sobre "a persistencia" das retencións ata que se decidiu, "moito tempo despois", levantar a barreira e sobre as compensacións e respostas ás reclamacións presentadas polos prexudicados.\nÁ DELEGACIÓN DO GOBERNO\nNo marco da investigación de oficio, a defensora diríxese tamén á Delegación do Goberno en Galicia para que transmita a súa preocupación ao órgano competente, o Ministerio de Fomento; así como á Xefatura da Demarcación de Estradas do Estado de Galicia para que realice "as súas achegas sobre este problema no marco das competencias --incide-- que lle son propias".\nA nota engade que "en contacto recente mantido cos portavoces dos catro grupos con representación parlamentaria" a valedora informoulles da apertura desta iniciativa de oficio, "obtendo o apoio de todos eles e a súa total disposición a colaborar".


O TSXG decreta o derrube dun inmoble con máis de trinta vivendas - Canal Rías Baixas\nO TSXG decreta o derrube dun inmoble con máis de trinta vivendas\nNOIA> O Tribunal Superior de Xustiza de Galicia ratificou a ilegalidade da licenza do edificio ‘Fin de Siglo’ situado na Avenida da Coruña .\nA tensión veciñal é palpable nas inmediacións do edificio. A maioría dos veciños declinaron facer declaracións ante as cámaras pero explicaron a situación que están a vivir. Dubidan de que o derrube se faga efectivo pero quéixanse ante a imposibilidade de facer reformas para o mantemento do inmoble debido ós problemas coa licenza.\nOs equipos xurídicos do concello están a estudar o expediente xudicial co fin de buscar solucións que eviten que estas 33 familias queden sen o seu fogar. Algúns dos propietarios temen ter que marchar da súa vivenda na que levan preto dunha década.\nO proceso xudicial iniciouse hai máis dunha década, en 1999, cando o veciño da vivenda anexa presentou unha denuncia ante as presuntas irregularidades na construción do edifico que mesmo chegaba a invadir parte da súa propiedade.\nAínda que inicialmente a xustiza non lle dou a razón agora o Tribunal Superior vén de ratificar a ilegalidade da licenza por defectos de forma. Unha sentenza contra a que non cabe recurso polo que os veciños se atopan nunha incerta situación.\nArtigo anteriorO xulgado frea a demolición dun chalé construído en zona de costa\nSeguinte artigoAs mariscadoras néganse a realizar as gardas nocturnas nas praias\nO Museo do Gravado de Artes aspira a converterse nun centro...\nO BNG e o PSOE enfróntanse polo proxecto de saneamento da...\n‘Hoxe está de moda o Gin Tonic, pero nesta zona o...


Moedas para Caronte: O espectáculo do camión do lixo\nO espectáculo do camión do lixo\nRétovos a non sorrir con esta historia. Pero aviso, perderedes. Cada mañá, desde hai cinco anos, os nenos dun colexio en Madrid agardan como auga de maio polo camión do lixo. Cando este chega, non importa o rebumbio ou o cheiro, todos os nenos corren ata a cerca para ver o espectáculo de espectáculos. E entón baixa el. Un humilde e xenial empregado municipal do servizo de limpeza. E fai isto:\nMaxia? Non: empatía, sensibilidade, alegría. E é que todos queremos que nos fagan rir. O mesmo día en que din con esta noticia (un traballo case arqueolóxico nos tempos que corren), lin outra que explicaba que este empregado, asustado pola difusión deste vídeo, solicitara un cambio de rolda para evitar ser despedido; tiña medo. Despois, un comunicado da empresa aclarou que nada diso, que se sentían encantados de ter un empregado así, e que este poderá seguir facendo rir aos nenos do colexio co seu minuto de gloria a base de saúdos, coreografías e cancións. E respirei, coma se fose un neno dese colexio.\nAgora que vemos como os bancos e os mercados nos gobernan, cousas coma esta son máis necesarias cá nunca para telo claro. Para saber e ter moi presente, que o mellor da vida non está no que podemos comprar, senón nos xestos que podemos dar a outros. E digo podemos porque, pese ao seu incalculable valor, son gratis. Ironías desta noria na que xiramos... Por certo, quen gañou o reto?\nEu non gañei o reto dende logo! cómo non vas sorrir?!! destas accións estamos moi escasos e é unha alegría ver xestos que non costan tanto facer e que aportan tanto coma pode ser un sorriso.Bravo por él e por eses pequenos tan alegres que lle fan os coros e que agardan coma auga de Maio esa visita tan especial tódalas mañás!\nMiguel Abraira 11/6/12\n"Su cuerpo amarillo\nabsorbe sin más\nVaille a canción que nin feita adrede!\nUn sorriso, unha mirada, unha palabra... Cantas veces un simple xesto coma este pode cambiar ou mellorar o día das persoas que temos ao redor.\nMiguel Abraira 17/6/12\nCon valor dobre, cando se trata de nenos.


Novas Vitenses: O cupón da ONCE deixa 175.000 euros nos barrios de Vite e Guadalupe\nO cupón da ONCE deixa 175.000 euros nos barrios de Vite e Guadalupe\nO sorteo da ONCE do 16 de febreiro deixou na cidade 175.000 euros. O vendedor, Miguel Ángel Presedo, vendeu cinco cupóns do número que resultou gañador nos barrios de Vite e Guadalupe, que foron agraciados cada un con 35.000 euros.\nO vendedor é o que habitualmente vende os produtos da ONCE nesta zona da cidade como ambulante, polo que é case seguro que os cupóns se venderon de forma individual entre veciños ou comerciantes da zona.\nO sorteo do pasado mércores tamén levou a sorte a outras zonas de España como Almería, Vilanova i Geltrú, no barrio de Moncloa en Madrid e en Alacante.\nOs cupóns da ONCE ofrece por 1,5 euros, 50 premios de 35.000 euros ás cinco cifras. Ademais ofrece premios de 500 euros aos números anteriores e posteriores aos agraciados. Os outros premios son de 200, 20 e seis euros ás catro, tres e dúas últimas cifras, respectivamente, así como reintegros de 1,5 euros á última e primeira cifra.\nOs cupóns comercialízanse por máis de 22.000 axentes vendedores da ONCE e tamén se poden adquirir na páxina web e nos puntos de venda habitual.\nPublicado às 12:21:00\nPrazas reservadas para os veciños de Vite e Guadal...\nAs prazas de residentes de Vite vixíanse desde hox...


Como realzar a beleza das camelias | Consumer\nComo realzar a beleza das camelias\nA camelia é unha planta que require coidados específicos, como unha rega con auga libre de calcio e un chan acedo e poroso\nImaxe: jim daly\nO clima idóneo para o mellor desenvolvemento da camelia ten moita humidade, unhas temperaturas nada elevadas e un substrato acedo. Estas esixencias fixeron que Galicia sexa a comunidade española máis apropiada para este xénero. Neste artigo puntualízanse os coidados necesarios para que a camelia reluza, algunhas curiosidades en relación con esta planta e a condición de Pontevedra de “capital española” da camelia.\nCoidados necesarios para que a camelia reluza\nA camelia é unha planta delicada. Para desenvolverse e, sobre todo, para que o seu aspecto despregue a súa beleza no seu máximo esplendor, necesita un clima que reúna algunhas condicións especiais. Unha das máis importantes é que sexa moi húmido, non moi caloroso no verán e bastante fresco no inverno. Por iso, o norte da península ibérica é especialmente apta para o seu cultivo, en particular a zona de Galicia. Con todo, nos últimos tempos, o seu cultivo estendeuse a outras áreas, como Madrid, Cataluña e o Levante.\nO máis idóneo é regar as camelias con auga de choiva ou mineral e evitar no posible facelo con auga de billa\nAdemais desas condicións de temperatura e humidade, a camelia agradece un substrato acedo, poroso e con gran cantidade de materia orgánica. Algúns tipos de chan que lle resultan favorables son o mantillo de castiñeiro, túrbaa ou o chamado compost de breixo.\nCon respecto ao abono, convén facelo unha vez por semana durante a tempada estival (entre xuño e setembro). A fertilización débese interromper cando terminan de formarse os botóns florais. Os abonos máis recomendados son os ricos en fósforo, potasio, magnesio e ferro. Ademais, os expertos no seu cultivo aconsellan engadir sulfato de ferro ou certos abonos para camelias que se venden en tendas especializadas.\nOutro dos coidados fundamentais para a plenitude das camelias é evitar regalas con augas duras ou con exceso de cal. Por tal motivo, sempre que sexa posible, non hai que empregar para iso auga da billa: o máis idóneo é facelo con auga de choiva ou mineral. Se non queda outra opción que usar auga da billa, convén mesturala cun pouco de vinagre, que mitiga o efecto do calcio.\nSe se teñen en conta todos estes coidados, é moito máis probable que a camelia se destaque pola súa beleza, xa que son as condicións óptimas para a súa vida e a súa beleza.\nAlgunhas curiosidades en relación coa camelia\nA camelia é unha planta orixinaria de China, Xapón e outras rexións do sueste asiático. É en realidade un xénero que reúne entre 100 e 250 especies (os expertos non se pon de acordo para achegar datos máis precisos). O seu traslado a Europa produciuse no século XVII e atribúese ás xesuítas, en particular a un misioneiro chamado Georg Josephus Kamel. Na súa honra, o pai da botánica moderna, o sueco Carlos Linneo, chamou a esta planta “camellia” (que derivou na español “camelia”).\nAs follas e brotes de dúas especies de camelia son as empregadas para a elaboración do té verde e o té negro\nA flor da camelia ten unha particularidade: carece de fragrancia. A diferenza doutras flores, todo o seu atractivo radica no seu aspecto visual, xa que o seu aroma é imperceptible.\nA especie máis estendida nos xardíns é a chamada camelia japónica. Outras variantes tamén son moi coñecidas, xa que as súas follas e brotes úsanse para a elaboración de dúas das infusións máis consumidas en todo o mundo: coa camelia sinensis realízase o chamado té verde, mentres que coa camelia assamica, o universal té negro.\nPontevedra, capital española da camelia\nEn España, a camelia é un verdadeiro símbolo de Galicia e, en particular, das Rías Baixas, as zonas costeiras do oeste da comunidade, nas provincias da Coruña e Pontevedra. O clima e a acidez do terreo nesa rexión favorecen o seu cultivo e unha longa floración. Non existe parque ou xardín das Rías Baixas que non conte cunha boa dotación de camelias.\nEn Pontevedra ten a súa sede a Sociedade Española da Camelia (SEC), unha entidade cuxos fins abarcan múltiples actividades relacionadas con esta planta, desde o seu cultivo, a súa propagación, as súas enfermidades, etc., ata a organización de eventos e iniciativas turísticas. E nesa cidade realizarase o Congreso Internacional da Camelia 2014, un foro organizado pola International Camellia Society que ten como obxectivo reunir a especialistas -do mundo da botánica, o turismo, paisajistas, etc.- para que presenten os seus traballos máis recentes e poidan debatelos e difundilos.\nbeleza camelias chan Jardín-gl rega substrato


Xornada de calor nas Rías Baixas e no interior de Galicia; máis fresca no litoral da Coruña | Noticias de Galicia | CRTVG\nXornada de calor nas Rías Baixas e no interior de Galicia; máis fresca no litoral da Coruña\nPublicado o 16/08/2021 15:54\nEsta será outra xornada máis de calor e bo tempo no interior de Galicia e aínda que baixaron os mercurios e se desactivaron os avisos por altas temperaturas en puntos coma este de Monforte chegarán hoxe ata os 28 graos. As temperaturas serán aínda máis alta na Baixada do Miño e por exemplo en Ourense agárdase hoxe que os mercurios cheguen ata os 32 graos, dez graos máis que noutros puntos de Galicia como é o caso da Coruña.\nNa zona norte da provincia da Coruña non pasaremos hoxe dos 22 graos. O vento do norte é o culpable de toda esta nubosidade que se prevé que vai abrindo cara á tarde e que permita aproveitar unhas horas de praia. Repetimos practicamente o mesmo patrón da xornada desta fin de semana. Ceos máis abertos polas tardes, pero con vento e temperaturas máis ben frescas para esta época do ano.\nDia solleiro en Vigo e ademais xornada festiva. Na axenda de case todos, achegarse aos areaisVigo é un espello da xornada que se vive hoxe en todas as Rías Baixas con temperaturas altas e areais ateigados dende primeira hora da mañá. E é que o sol leva recibindo aos visitantes dende hai moitos días no sur de Pontevedra\nTemperaturas de verán das que gozan os que non poden marchar e os que nos visitan\nDe momento os paseos ao carón do mar, os baños ou tomar o sol poderán seguir nas nosas axendas de lecer porque esta calor nos próximos días queda nas Rías Baixas


Os Alcaldes do Val Miñor esixen a elaboración dun proxecto de recuperación do Esteiro da Foz - ValmiñorTV\nInicioOs Alcaldes do Val Miñor esixen a elaboración dun proxecto de recuperación do Esteiro da Foz\nOs Alcaldes do Val Miñor contratan un estudo sobre o impacto da contaminación microbiolóxica no Esteiro da Foz do Miñor.\nOs tres rexedores, Carlos Gómez, Juan González e Paco Ferreira, teñen o empeño firme de recuperar a zona como prioridade e así llo veñen demandando á Xunta de Galicia. Ante as peticións ignoradas, os mandatarios queren dar un paso máis, sendo a institución mancomunada quen asuma o gasto do estudo que pretende identificar e cuantificar o grao de contaminación dos ecosistemas mariños e fluviais, tanto da Foz como do río Miñor, e achegar as posibles solucións a este grave problema, que afecta o marisqueo na zona, actualmente declarada como zona C.\nDesde os municipios da comarca tense o compromiso de respectar a biodiversidade do espazo e seguir apostando polo turismo e a economía azul. Por iso, estes traballos de estudo serán promovidos e financiados pola Mancomunidade do Val Miñor, e farase chegar tanto ao goberno autonómico, como ao Goberno de España, como á Unión Europea, para que se some a este compromiso e poñan solución á problemática que vive a zona desde hai anos.\nO Alcalde de Baiona, Carlos Gómez Prado, comprometeuse a traballar sobre esta problemática a principios do mandato “xa que é unha zona de especial interese para a xeración de postos de traballo relacionados co marisqueo. Chamaremos a todas as portas que sexan necesarias para poñer fin a este grave problema”.\n“Estímase que nese espazo pódense xerar máis de sesenta postos de traballo e ao solucionar o problema que vimos padecendo hai anos, poderase garantir non só a sustentabilidade de 60 familias senón tamén a sustentabilidade deste espazo singular. Para comprender a degradación que está a sufrir o esteiro da desembocadura do Miñor é preciso resaltar que no ano 2000 extraéronse 11.209 quilos entre ameixa, berberecho e cadelucha, en 2001 prohibiuse o consumo de moluscos en fresco tras ser declarada como zona C e en 2010 prohibiuse permanentemente a actividade”, destaca o rexedor baionés.\nLos Alcaldes del Val Miñor exigen la elaboración de un proyecto de recuperación del Estuario de A Foz\nBaiona prepárase para a visita do Buque Escola Juan Sebastián de Elcano\nA Sala de Xuntas do Monte Real Club de Yates de Baiona albergou esta mañá a reunión de coordinación e seguridade que se establecerá con motivo da próxima visita do Buque Escola Juan Sebastián de […]\nA parroquia gondomareña de Donas celebra esta fin de semana as festas na honra de San Cibrán. O domingo 20 de setembro ás 11:00 da mañá a Banda de Música do Val Miñor fará a […]\nO alcalde de Baiona, Carlos Gómez, asistiu na tarde de onte á demostración práctica do sistema de control aforo de praias e espazos abertos “Intelligent Watchful Vision” que o Concello de Baiona utilizará como medida […]